گونش ایله گونهباخان
یازان: حسین واحدی
ساری ساچلی گونش، گؤیه دیرماشمیش داغلارین آرخاسیندا، خوروزون بانلاماسینی گؤزلهییردی. آخشامدان، بوغدا تارلاسیندا اولان یالنیز گونهباخان ایسه قارا دنهلرینی گونشین باتان یئرینه توتوب، گونشی گؤرمک اومیدی ایله یوخلامیشدی.
بیر آزدان، خوروز، سسینی باشینا آتدی. کند ائولرینین چیراقلاری بیر-بیر ایشیقلاندی. گونش گؤزلهدییی آنی گؤرونجه دوغماغا باشلادی. گونهباخان، سئوینجک یوخودان اویاندی. سئودییی گونشی بیرداها گؤره بیلهجهیینه چیچهیی چارتلادی.
چوخ کئچمهدی گونش گؤی اوزونده، هر یانی باخیشی آلتینا آلدی. گونهباخان، گونش بونون اوچون گلیبدیر دئیه، اوزون اوندان چئویرمیردی. او، اوچوب گونشین یانینا گئتمک آرزوسوندایدی.
یاواش-یاواش آخشام گلیب چاتیردی. گونش یئره سردییی ساچلارینی داراییب، هؤرمهیه باشلامیشدی. گونهباخان ایسه گونشین گئتمهسیندن اوزولوردو. او، بیلیردی بیرآزدان گونش باتیداکی اوجا داغین آرخاسینا گئدیب یوخ اولاجاقدیر.
چوخ چکمهدی گونش دالینا باخمادان، باتینین لاپ او اوزاقلاریندا ایتهرک قارانلیغی یادیگار قویدو.
سون
azb_Arab azb_Arab azb_Arab azb_Arab azb_Arab azb_Arab azb_Arab snd_Arab